text: agressio sexual, barcelona, mosso, patinet
  Ingressa a la presó un home que assaltava i agredia sexualment dones a Barcelona i fugia en patinet
  La investigació dels Mossos d'Esquadra ha permès relacionar-lo amb una agressió sexual i quatre abusos sexuals comesos des de principis d'any
  El detingut actuava a la nit o de matinada i atacava les víctimes al carrer just quan entraven a casa seva
  04 de de desembre del 2021. 20:59
  Agents dels Mossos d'Esquadra han detingut un home, de nacionalitat colombiana i de 25 anys, com a presumpte autor d'una agressió sexual i quatre abusos sexuals comesos entre el mes de gener i novembre d'aquest any. Els investigadors sospiten que l'home podria estar relacionat amb altres fets delictius i mantenen la investigació oberta.
  El primer fet denunciat va tenir lloc el mes de gener passat quan un home va agredir sexualment una dona quan accedia al portal de la seva vivenda, en plena època de restriccions de lliure mobilitat per la pandèmia. A partir de la denúncia d'aquesta agressió, els agents van obrir una investigació per identificar, localitzar i detenir el presumpte autor dels fets.
  El 23 de novembre passat, els agents van detenir un home com a presumpte autor d'un abús sexual a una dona. Un grup de persones l'havia retingut a l'interior d'una empresa després d'accedir a l'interior d'aquesta aprofitant que entrava una treballadora a qui va abordar per fer-li tocaments per tot el cos. L'home va quedar en llibertat després de ser detingut.
  Els investigadors van poder relacionar el detingut amb la resta de fets que estaven investigant. Totes les víctimes van reconèixer l'home com la persona que les havia agredit, de manera que el 2 de desembre, els agents el van tornar a detenir com a presumpte autor de 4 fets delictius.
  El detingut, que sempre fugia en bicicleta o patinet després de cometre els fets, no dubtava a exercir violència per poder consumar els atacs sexuals. En un dels casos, va arribar a agredir a cops de puny una de les seves víctimes. Els agents també van recuperar la bicicleta que utilitzava per cometre els delictes.
  Es busca: agressor masclista amb patinet a Barcelona
  ¿Què faig si soc víctima d'assetjament al carrer?
  El detingut va passar a disposició judicial el 3 de desembre, el jutge va decretar-ne l'ingrés a la presó.
  Els investigadors mantenen la investigació oberta ja que no descarten que pugui estar relacionat amb altres fets delictius.